***ΠΑΡΑΤΑΣΗ ΠΡΟΘΕΣΜΙΑΣ ΥΠΟΒΟΛΗΣ ΑΙΤΗΣΕΩΝ***

**Προκήρυξη Προγράμματος Μεταπτυχιακών Σπουδών**

**«Επιδημιολογία - Μεθοδολογία έρευνας στις βιοϊατρικές επιστήμες,**

**την κλινική πράξη και τη δημόσια υγεία»**

Η Ιατρική Σχολή του Εθνικού και Καποδιστριακού Πανεπιστημίου Αθηνών (ΕΚΠΑ), οργανώνει και λειτουργεί από το ακαδημαϊκό έτος 2018-2019 Πρόγραμμα Μεταπτυχιακών Σπουδών (ΠΜΣ) το οποίο οδηγεί στην απόκτηση Διπλώματος Μεταπτυχιακών Σπουδών (ΔΜΣ) στην **«Επιδημιολογία-Μεθοδολογία Έρευνας»**(ΦΕΚ 3647 /2018)**.** Τη διοίκηση του ΠΜΣ ασκεί η Ιατρική Σχολή του ΕΚΠΑ.

 Η διάρκεια του ΠΜΣ για απόκτηση ΔΜΣ είναι **τρία (3) ακαδημαϊκά εξάμηνα, στα οποία περιλαμβάνεται και ο χρόνος εκπόνησης διπλωματικής εργασίας**. Στο άρθρο 6 του Κανονισμού του ΠΜΣ (θα είναι διαθέσιμος μετά την έκδοση του σχετικού ΦΕΚ στον ιστότοπο [www.dehems.med.uoa.gr/pms-epi](http://www.dehems.med.uoa.gr/pms-epi)) παρατίθεται ο κατάλογος των μαθημάτων με τις ώρες διδασκαλίας και τις πιστωτικές μονάδες (ECTS). Για την απόκτηση ΔΜΣ απαιτούνται συνολικά ενενήντα (90) ECTS. Η διδασκαλία των μαθημάτων πραγματοποιείται σε αμφιθέατρα και αίθουσες διδασκαλίας της Ιατρικής Σχολής του ΕΚΠΑ.

**ΚΑΤΗΓΟΡΙΕΣ ΚΑΙ ΑΡΙΘΜΟΣ ΕΙΣΑΚΤΕΩΝ**

Για την απόκτηση ΔΜΣ γίνονται δεκτοί, κατόπιν επιλογής, κάτοχοι τίτλου του Α΄ κύκλου σπουδών των Σχολών Επιστημών Υγείας, και των Τμημάτων Βιολογίας, Χημείας, Διατροφής, Κοινωνιολογίας, Ψυχολογίας, και συναφών αντικειμένων ΑΕΙ της ημεδαπής ή ομοταγών, αναγνωρισμένων από τον ΔΟΑΤΑΠ, ιδρυμάτων της αλλοδαπής, καθώς και απόφοιτοι αντίστοιχων Τμημάτων ΑΕΙ της ημεδαπής ή ομοταγών, αναγνωρισμένων της αλλοδαπής. Επίσης γίνονται δεκτοί κάτοχοι τίτλου του Α΄ κύκλου σπουδών αντίστοιχων τμημάτων των ΤΕΙ, καθώς και οι κάτοχοι μεταπτυχιακού τίτλου σπουδών συναφούς αντικειμένου.

Μερική φοίτηση προβλέπεται για εργαζόμενους μεταπτυχιακούς φοιτητές. Οι φοιτητές αυτής της κατηγορίας πρέπει αποδεδειγμένα να εργάζονται τουλάχιστον είκοσι τέσσερις (24) ώρες την εβδομάδα και να προσκομίσουν σχετική σύμβαση εργασίας ή βεβαίωση εργοδότη. Μερική φοίτηση προβλέπεται επίσης και για μη εργαζόμενους φοιτητές που αδυνατούν να ανταποκριθούν στις απαιτήσεις της πλήρους φοίτησης για λόγους υγείας, οικογενειακούς, στράτευσης κ.ά. Η συνολική διάρκεια μερικής φοίτησης δεν μπορεί να υπερβαίνει τα έξι (6) ακαδημαϊκά εξάμηνα.

Ο μέγιστος αριθμός των μεταπτυχιακών φοιτητών (πλήρους και μερικής φοίτησης) που θα επιλεγούν και θα εγγραφούν κατά το ακαδημαϊκό έτος 2018-2019 στο ΠΜΣ για απόκτηση ΔΜΣ είναι τριάντα πέντε (35) φοιτητές.

Γίνονται επίσης δεκτοί ως υπεράριθμοι εισακτέοι κάτοχοι των τίτλων που αναφέρονται στην προηγούμενη παράγραφο, οι οποίοι είναι μέλη των κατηγοριών ΕΕΠ, ΕΔΙΠ και ΕΤΕΠ σύμφωνα με την παρ. 8 του άρ. 34 του Ν.4485/17.

Οι εγγεγραμμένοι στο ΠΜΣ απολαμβάνουν όλων των ευεργετημάτων, τα οποία ορίζει η σχετική με τη φοιτητική ιδιότητα, νομοθεσία.

Πέραν των ανωτέρω φοιτητών, υπάρχει η δυνατότητα επιλεκτικής παρακολούθησης μαθημάτων. Η δυνατότητα αυτή αφορά αποφοίτους τμημάτων που θα πληρούσαν τις προϋποθέσεις παρακολούθησης του ΠΜΣ, αλλά επιθυμούν να παρακολουθήσουν μόνο συγκεκριμένο μάθημα ή μαθήματα. Οι φοιτητές αυτοί γίνονται δεκτοί μετά από έγκριση της Συντονιστικής Επιτροπής (ΣΕ), η οποία συνεκτιμά κριτήρια αντίστοιχα με αυτά που πρέπει να πληρούν οι φοιτητές του ΠΜΣ, αλλά και τον συνολικό αριθμό των φοιτητών που παρακολουθούν το συγκεκριμένο μάθημα κατ’ έτος. Αφού ολοκληρώσουν επιτυχώς την παρακολούθηση και τις εξετάσεις συγκεκριμένου(ων) μαθήματος(μαθημάτων), οι φοιτητές επιλεκτικής παρακολούθησης λαμβάνουν βεβαίωση παρακολούθησης των συγκεκριμένων μαθημάτων.

**ΔΙΔΑΚΤΡΑ**

Η παρακολούθηση του Προγράμματος για λήψη ΔΜΣ, συνεπάγεται καταβολή διδάκτρων από κάθε φοιτητή/τρια για τα λειτουργικά έξοδα, που ανέρχονται συνολικά σε 3.000,00 €. Τα δίδακτρα θα καταβάλλονται σε 3 ισόποσες δόσεις.

Για τους φοιτητές επιλεκτικής παρακολούθησης, τα δίδακτρα ανά μάθημα θα καθοριστούν με απόφαση της ΣΕ στην αρχή του ακαδημαϊκού έτους.

**ΚΡΙΤΗΡΙΑ ΕΠΙΛΟΓΗΣ ΕΙΣΑΚΤΕΩΝ**

Η επιλογή των εισακτέων γίνεται σύμφωνα με το νόμο 4485/2017 και τις προβλέψεις του Κανονισμού του ΠΜΣ, (θα είναι διαθέσιμος μετά την έκδοση του σχετικού ΦΕΚ στον ιστότοπο [www.dehems.med.uoa.gr/pms-epi](http://www.dehems.med.uoa.gr/pms-epi)). Για την εισαγωγή στο ΠΜΣ θα συνεκτιμηθούν ο βαθμός του πτυχίου,  η επίδοση κατά τη συνέντευξη, η γνώση της αγγλικής γλώσσας, ο βαθμός σε προπτυχιακά μαθήματα συναφή με το αντικείμενο του ΠΜΣ, οι συστατικές επιστολές, οι δημοσιεύσεις, η ερευνητική δραστηριότητα και η κατοχή δεύτερου πτυχίου Α΄ ή Β΄ κύκλου σπουδών. Σε περίπτωση ισοβαθμίας, προκρίνονται στην αξιολόγηση η προφορική συνέντευξη, ο βαθμός πτυχίου και η γνώση της αγγλικής.

Με βάση τα ανωτέρω κριτήρια, η ΣΕ καταρτίζει τον πίνακα αξιολόγησης των υποψηφίων και τον καταθέτει προς έγκριση στη Συνέλευση της Ιατρικής Σχολής.

Σε περίπτωση μη εγγραφής ενός ή περισσοτέρων φοιτητών, θα κληθούν να εγγραφούν στο ΠΜΣ οι επιλαχόντες, με βάση τη σειρά κατάταξής τους στον εγκεκριμένο πίνακα αξιολόγησης.

Οι επιτυχόντες θα πρέπει να εγγραφούν στη Γραμματεία του ΠΜΣ εντός τριάντα (30) ημερών από την απόφαση της Συνέλευσης της Ιατρικής Σχολής.

**ΑΠΑΡΑΙΤΗΤΑ ΔΙΚΑΙΟΛΟΓΗΤΙΚΑ**

Οι ενδιαφερόμενοι καλούνται να υποβάλλουν τα ακόλουθα δικαιολογητικά στην Γραμματεία του ΠΜΣ:

* Αίτηση που βρίσκεται στον ιστότοπο της Ιατρικής Σχολής Αθηνών (www.grammateia.med.uoa.gr) αλλά και στον ιστότοπο του ΠΜΣ (www.dehems.med.uoa.gr/pms-epi). Η αίτηση συμπληρώνεται ηλεκτρονικά και προσκομίζεται υπογεγραμμένη μαζί με τα υπόλοιπα δικαιολογητικά.
* Επικυρωμένο αντίγραφο πτυχίου. Επισημαίνεται ότι θα γίνονται αποδεκτές και αιτήσεις που θα συνοδεύονται από δήλωση του Ν. 1599/86 (διαθέσιμη στον ιστότοπο της Ιατρικής Σχολής Αθηνών αλλά και του ΠΜΣ) στην οποία θα δηλώνεται ότι αναμένεται η επιτυχής ολοκλήρωση των προπτυχιακών σπουδών και θα αναφέρονται αναλυτικά τα μαθήματα που εκκρεμούν για την εξεταστική περίοδο του Σεπτεμβρίου. Σε αυτή την περίπτωση και εφόσον ο/η υποψήφιος/α γίνει δεκτός/ή στο ΠΜΣ θα πρέπει να προσκομίσει τη βεβαίωση ολοκλήρωσης των σπουδών και το επικυρωμένο αντίγραφο πτυχίου.
* Βεβαίωση ισοτιμίας και αντιστοιχίας του πτυχίου από το ΔΟΑΤΑΠ για τους υποψηφίους που προέρχονται από Πανεπιστήμια του εξωτερικού ή εναλλακτικά πρωτοκολλημένη αίτηση προς το ΔΟΑΤΑΠ για αναγνώριση του πτυχίου από ίδρυμα της αλλοδαπής, συνοδευόμενη από υπεύθυνη δήλωση του υποψήφιου φοιτητή ότι γνωρίζει περί προβλεπόμενης διαγραφής του από το ΠΜΣ χωρίς επιστροφή των ήδη καταβεβλημένων τελών φοίτησης, στην περίπτωση που δεν προσκομίσει αναγνώριση του πτυχίου του από το ΔΟΑΤΑΠ μετά το πέρας της μέγιστης διάρκειας σπουδών στο ΠΜΣ και αφού εξαντληθούν όλα τα νόμιμα μέσα παράτασής της.
* Πιστοποιητικό αναλυτικής βαθμολογίας προπτυχιακών σπουδών.
* Αναλυτικό βιογραφικό σημείωμα που θα περιλαμβάνει στοιχεία από τις σπουδές, την ερευνητική ή επαγγελματική δραστηριότητα και τα ενδιαφέροντα του υποψηφίου.
* Δύο συστατικές επιστολές.
* Τεκμηρίωση γνώσης μιας ή περισσότερων ξένων γλωσσών (αν υπάρχει).
* Δημοσιεύσεις σε περιοδικά με κριτές (αν υπάρχουν).
* Αποδεικτικά επαγγελματικής ή ερευνητικής δραστηριότητας (αν υπάρχουν).
* Υπεύθυνη δήλωση του υποψήφιου φοιτητή ότι γνωρίζει περί της προβλεπόμενης διαγραφής του μετά το πέρας της μέγιστης διάρκειας φοίτησης, χωρίς επιστροφή των ήδη καταβεβλημένων τελών φοίτησης.
* Φωτοτυπία δύο όψεων της αστυνομικής ταυτότητας ή φωτοτυπία διαβατήριου.
* Οι αλλοδαποί υποψήφιοι οφείλουν να γνωρίζουν επαρκώς την ελληνική γλώσσα, όπως αυτό αποδεικνύεται με την υποβολή πτυχίου ή ανάλογου τίτλου σπουδών από ίδρυμα εκμάθησης της Ελληνικής γλώσσας ή βεβαίωση επιτυχούς παρακολούθησης μαθημάτων δευτεροβάθμιας ή τριτοβάθμιας εκπαίδευσης, διάρκειας τουλάχιστον ενός (1) έτους.
* Υπεύθυνη δήλωση του υποψήφιου φοιτητή ότι τα έγγραφα που προσκομίζει μαζί με την αίτηση της υποψηφιότητας είναι έγκυρα.

**ΥΠΟΒΟΛΗ ΑΙΤΗΣΗΣ**

Ο φάκελος με τα απαραίτητα δικαιολογητικά κατατίθεται στη Γραμματεία του ΠΜΣ, στο Εργαστήριο Υγιεινής, Επιδημιολογίας & Ιατρικής Στατιστικής της Ιατρικής Σχολής του ΕΚΠΑ, Μικράς Ασίας 75, ΤΚ 115 27, Δευτέρα με Παρασκευή από τις 11:00 έως και τις 14:00 αυστηρά (υπόψην κ.κ. Ευθυμίας Βασιλοπούλου ή Άννας Φραντζή, τηλ. επικοινωνίας: 210 7462109 ή 210 7462074 και e-mail: mscepi@med.uoa.gr). Μπορείτε να καταθέσετε τον φάκελο με τα δικαιολογητικά αυτοπροσώπως ή μέσω εκπροσώπου (με εξουσιοδότηση) ή να τον αποστείλετε με υπηρεσία ταχυμεταφοράς- courier (τα έξοδα βαραίνουν τον αποστολέα).

**Η κατάθεση των αιτήσεων θα γίνεται από Δευτέρα 16 Ιουλίου 2018 έως και Τρίτη 7 Αυγούστου 2018 και στη συνέχεια από Δευτέρα 27 Αυγούστου 2018 έως και Παρασκευή 21 Σεπτεμβρίου 2018.**

**ΣΥΝΕΝΤΕΥΞΗ**

Οι υποψήφιοι θα ενημερωθούν για τον τόπο και την ώρα διεξαγωγής της συνέντευξης από τη Γραμματεία του ΠΜΣ. Οι συνεντεύξεις θα πραγματοποιηθούν εντός του μηνός Σεπτεμβρίου.

Για περισσότερες πληροφορίες οι ενδιαφερόμενοι μπορούν να απευθύνονται καθημερινά από 12:00 π.μ. έως 14:00 μ.μ. στο **210 7462074** ή **210 7462109** ή αποστέλλοντας σχετικό email στη διεύθυνση **mscepi@med.uoa.gr**.

**Ο Πρόεδρος της Ιατρικής Σχολής**

**Καθηγητής Πέτρος Π. Σφηκάκης**